CELEX: 62009TN0184
Language: el
Date: 2009-05-14 00:00:00
Title: Υπόθεση T-184/09: Προσφυγή της 14ης Μαΐου 2009 — Ελληνική Δημοκρατία κατά Επιτροπής

15.8.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 193/23
            
         Προσφυγή της 14ης Μαΐου 2009 — Ελληνική Δημοκρατία κατά Επιτροπής
   (Υπόθεση T-184/09)
   2009/C 193/37
   Γλώσσα διαδικασίας: η Ελληνική
   
      Διάδικοι
   
   
      Προσφεύγουσα: Ελληνική Δημοκρατία (εκπρόσωποι: Β. Κοντόλαιμος, Ε. Λευθεριώτου και Β. Καρρά)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   
               —
            
            
               να γίνει δεκτή η προσφυγή και να ακυρωθεί η προσβαλλόμενη απόφαση, άλλως, να μεταρρυθμιστεί έτσι, ώστε το ποσοστό της δημοσιονομικής διόρθωσης να μειωθεί σε 5 %, άλλως, να υπολογισθεί η διόρθωση του 10 % μόνον επί του ποσού που αντιστοιχεί στην εισαχθείσα από την Ε.Β.Ζ. ζάχαρη και
            
         
               —
            
            
               να καταδικασθεί η Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Ελληνική Δημοκρατία με την προσφυγή της για ακύρωση της αποφάσεως της Επιτροπής της 19ης Μαρτίου 2009«περί εξαίρεσης από την κοινοτική χρηματοδότηση ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων», κοινοποιηθείσα με αριθμό Ε(2009)1945 και δημοσιευθείσα με αριθμό 2009/253/ΕΚ (ΕΕ L 75, σ. 15), η οποία αφορά την επιβολή διορθώσεων σχετικών με επιστροφές κατά την εξαγωγή και την ΚΟΑ ζάχαρης λόγω ελλείψεων ελέγχων, προβάλλει τους ακόλουθους λόγους ακυρώσεως:
   Με τον πρώτο λόγο ακύρωσης προβάλλεται ακυρότητα της διαδικασίας εκκαθάρισης των λογαριασμών λόγω παραβάσεως ουσιώδους τύπου που προβλέπεται στο άρθρο 8, παράγραφος 1, του Κανονισμού (ΕΚ) αριθ. 1663/95 (1), σχετικά με την παράλειψη διεξαγωγής διμερούς διαλόγου, όσον αφορά στην επιβολή διορθώσεως για επιστροφές ζάχαρης σε προϊόντα εκτός του παραρτήματος Ι.
   Με το δεύτερο λόγο ακύρωσης προβάλλεται εσφαλμένη εκτίμηση των πραγματικών περιστατικών, ανεπαρκής αιτιολογία και υπέρβαση των άκρων ορίων της διακριτικής ευχέρειας της Επιτροπής, όσον αφορά στην κρίση περί κινδύνου του Ταμείου.
   Με τον τρίτο λόγο ακύρωσης προβάλλεται παραβίαση της αρχής της αναλογικότητας.
   
      (1)  Κανονισμός (ΕΚ) αριθ. 1663/95 της Επιτροπής, της 7ης Ιουλίου 1995, για τη θέσπιση λεπτομερειών εφαρμογής του κανονισμού (ΕΟΚ) αριθ. 729/70 του Συμβουλίου όσον αφορά στη διαδικασία για την εκκαθάριση των λογαριασμών του ΕΓΤΠΕ, τμήμα Εγγυήσεων (ΕΕ L 158, σ. 6)